आर्मी चौथोपल्ट फाइनलमा
त्रिभुवन आर्मी क्लब शुक्रबार पाँचौं झापा गोल्डकप फुटबल प्रतियोगिताको फाइनलमा पुगेको छ । पहिलो सेमिफाइनलमा सातदोबाटो युथ क्लबमाथि ४–१ को जित निकाल्दै आर्मी लगातार चौथोपल्ट झापा गोल्डकपको उपाधि नजिक पुग्यो ।
बिर्तामोड — त्रिभुवन आर्मी क्लब शुक्रबार पाँचौं झापा गोल्डकप फुटबल प्रतियोगिताको फाइनलमा पुगेको छ । पहिलो सेमिफाइनलमा सातदोबाटो युथ क्लबमाथि ४–१ को जित निकाल्दै आर्मी लगातार चौथोपल्ट झापा गोल्डकपको उपाधि नजिक पुग्यो ।डिफेन्डिङ च्याम्पियनसमेत रहेको आर्मीको जितमा टेकबहादुर बुढाथोकीले दुई तथा सन्तोष तामाङ र सुमन अर्यालले एक–एक गोल गरे । सातदोबाटोको तर्फबाट दीपकराज सिंह ठकुरीले एक गोल फर्काए । खेलमा अग्रता आर्मीले नै बनाएको थियो । सुमन अर्यालले २७ औं मिनेटमा गोल गरेर आर्मीलाई अगाडि बढाए । सन्तोष गुरुङको फ्रिकिक प्रहारलाई सुमनले वान टचमै गोल गरेका थिए । पहिलो हाफको इन्ज्युरी समयमा सातदोबाटोका दीपकराजले गोल फर्काउँदै खेल बराबरीमा ल्याएका थिए । सुशील राईको छोटो पासमा दीपकले प्रहार गरेको बल आर्मीका गोलरक्षक विकेश कुथुले सही जजमेन्ट गरे पनि गोल हुनबाट भने रोक्न सकेनन् । पहिलो हाफ एक–एक गोलको बराबरीमा टुंगियो । दोस्रो हाफको खेलमा आर्मी हाबी रह्यो । सन्तोष तामाङले ५९ औं मिनेटमा गोल गरी टिमलाई पुनः अग्रता दिलाए । टेकबहादुर बुढाथोकीको पासलाई सन्तोषले सुझबुझपूर्ण साथ पोस्टको दिशा दिए । ८० औं मिनेटमा टेकबहादुरले गोल गर्दै आर्मीको अग्रता फराकिलो बनाएका थिए । उनले सातदोबाटोका डिफेन्डरले क्लियर गर्न नसकेको बललाई सहजै पोस्टको दिशा दिए । लगत्तै ८४ औं मिनेटमा पुनः टेकबहादुरले नै व्यक्तिगत दोस्रो तथा टिमका लागि चौथो गोल गरे । वैकल्पिक खेलाडी कमलबहादुर थापाको पासमा टेकबहादुरले आकर्षक गोल गरेका हुन् । स्ट्राइकर अजयी मार्टिन्स पहिलो हाफमै घाइते भइ मैदान छाड्दा सातदोबाटो दोस्रो हाफमा निकै दबाबमा परेको थियो । पहिलो हाफमा सातदोबाटोले एक पटक पनि विपक्षीको पोस्टमा धावा बोल्न सकेन । आर्मीको भने करिब आधा दर्जन प्रहार खेर गयो । ४६ औं मिनेटमा आर्मीका टंक बस्नेतको कडा प्रहार बारमा लागेर फर्कियो । ५३ औं मिनेटमा सातदोबाटोका सुशील राईको पासमा दीपकराजले प्रहार गरेको बल आर्मीका गोलरक्षक कुथुले उत्कृष्ट बचाउ गरे । ५५ औं मिनेटमा आर्मीका कप्तान जर्जप्रिन्स कार्कीले करिब २२ यार्ड टाढाबाट गरेको प्रहार पोस्टमा लागेर फर्किएको थियो ।सातदोबाटोका प्रशिक्षक उज्ज्वल मानन्धरले खेलाडी घाइते र कार्डले गर्दा सेमिफाइनल खेल गुमाउन पुगेको बताए । ‘हाम्रा ४–५ खेलाडी घाइते र दोहोरो पहेँलो कार्डका कारण खेल्न सकेनन्, मुख्य स्ट्राइकर मार्टिन्स पनि घाइते भएर मैदान छोड्नुपर्दा दबाबमा पर्‍यौं,’ उनले भने । आर्मीका प्रशिक्षक नवीन न्यौपानेले सातदोबाटोमाथि सोचेभन्दा राम्रो स्कोर निस्किएको बताए । उनले भने, ‘पहिलो हाफमा बराबरी गोल हुँदा हामीमाथि दबाब थियो । तर, मार्टिन्स घाइते भएपछि उनीहरूको खेल कमजोर बन्यो र हामीले राम्रो स्कोर गर्न सक्यौं ।’ आर्मीका सन्तोष तामाङ प्लेयर अफ द म्याच भए । उनले १० हजार रुपैयाँ प्राप्त गरे । शनिबार दोस्रो सेमिफाइनलमा घरेलु टोली झापा ११ र संकटा क्लबबीच प्रतिस्पर्धा हुनेछ ।